1Dari tampaik tu, Isa Almasih pulang manuju kampuang-Nyo, samo-samo jo pangikuik-Nyo bagai.
2Di ari Sabat, Baliau ma aja di rumah ibadaik. Sambuah urang nan ado di sinan. Kutiko urang-urang tu mandanga tantang pangajaran Baliau, urang tu bi sabana tacangang. Inyo bi mangecek sasamo inyo, "Dari ma Inyo ko mandapekkan sagalo pangatawuan tu? Pangatawuan apokoh nan ado di Inyo ko? Baa caronyo kok Inyo bisa mampabuwek mukjizat?
3Indak koh Inyo ko tukang kayu, anak si Siti Maryam, Inyo ko kan badunsanak jo si Yakobus, jo si Yoses, jo si Yudas sarato jo si Simon? Iyo, dunsanak-dunsanak-Nyo nan padusi pun bi tingga disiko pulo." Dek karano itu, urang-urang tu indak bi namuah manarimo kadatangan Baliau di Nazaret tu.
4Mako bakatolah Isa Almasih kabake urang-urang tu, "Nan biasonyo nabi tu di aromaik-i dima-dimanyo, salain daripado di kampuangnyo, atau di antaro sanak sudaronyo atau di tangah kaluarganyo."
5Di tampaik tu indak ciyek juwo doh Baliau mampabuwek mukjizat, salain daripado mancegakkan babarapo urang nan sakik, Baliau malatakkan tangan-Nyo ka badan urang nan sakik tu.
6Baliau eran, baa mangko urang-urang tu indak bi namuah picayo. Kudian Isa Almasih payi ka kampuang-kampuang nan ado di sakuliliang tu, sambia ma aja.
7Baliau ma imbau kaduwo baleh urang pangikuik-Nyo, mako Baliau utuihlah pangikuik-Nyo tu payi bajalan baduwo-baduwo, sarato mambarikan kuwaso kabake pangikuik-Nyo tu, untuak ma usie roh-roh jahek.
8Baliau mambarikan pitunjuak bakcando iko, "Janlah angku-angku mambawok apo-apo dalam pajalanan, salain daripado tungkek. Jan mambawok nan ka dimakan, atau kampia sidakah, atau pun pitih.
9Pakailah tarompa, tapi jan mambawok baju duwo alai."
10Baliau mangatokan pulo, "Jikok angku-angku masuak ka sabuwah rumah, tinggalah di rumah tu, sampai angku-angku barangkek pulo dari kota tu.
11Jikok angku-angku tibo disuatu tampaik, tapi urang-urang nan ado disinan indak namuah doh manarimo, atau indak namuah doh mandangakan kecek angku-angku, mako barangkeklah dari tampaik tu. Sudah tu kipehkanlah abu nan lakek di tapak kaki angku-angku, sabagai paringatan kabake urang-urang tu!"
12Mako barangkeklah kaduwo baleh urang pangikuik Isa Almasih tu. Inyo payi mangabakan barito dari Allah, baraso umaik manusia paralu batobaik dari sagalo dosonyo.
13Pangikuik-pangikuik Baliau tu, sambuah ma usie roh-roh jahek, mambaruikkan minyak zaitun ka urang nan sakik, sarato jo mancegakkannyo.
14Kaba barito tantang sagalo kajadian tu, sampai juwo ka Rajo Herodes, dek karano namo Isa Almasih lah tamusaua dima-dimanyo. Ado urang nan mangatokan, baraso "Nabi Yahya Pambaptis nan lah iduik baliak! Itulah sababnyo mangko Baliau punyo kuwaso untuak mampabuwek sagalo mukjizat tu."
15Tapi urang-urang nan lain bi mangatokan, "Baliau tu adolah Nabi Elia." Ado pulo urang nan mangatokan, "Baliau tu adolah nabi, sarupo jo salah surang nabi di jaman sa isuak."
16Kutiko Herodes mandanga kaba tu, inyo bakato, "Iko lah jaleh Yahya Pambaptis ko, dek sari kapalonyo lah den suruah pancuang dek urang. Inyo ko nan lah iduik baliak!"
17Dek karano sabalun itu, Herodes lah manyuruah urang untuak manangkok Nabi Yahya, supayo dimasuakkan ka pinjaro. Mangkonyo Herodes batindak bakcando itu, dek karano parkaro si Herodias, bini karek-annyo si Filipus, nan lah dipabini dek Herodes,
18tantang parkaro itu Nabi Yahya lah acok kali mamparingekkan Herodes, bakcando iko, "Sabananyo, indak buliah doh tu angkau mampabini, jando karek-an angkau tu!"
19Itulah sababnyo, mangko si Herodias sabana mandandam kabake Nabi Yahya, inyo baniyaik nak ka mambunuah baliau, tapi inyo indak dapek jalan untuak ma ujuikkan mukasuiknyo tu, dek karano di ambek-ambek dek Herodes.
20Dek karano Herodes lah manyuruah urang untuak manjago kasalamatan Nabi Yahya sacaro elok-elok di pinjaro, dek karano inyo takuik kabake Nabi Yahya. Inyo tawu baraso Nabi Yahya adolah urang baiak nan di utuih dek Allah. Itu taraso bana dek Herodes, jikok Nabi Yahya mangecek, inyo suko juwo mandangakan, biyapun inyo sabana rasah dek kato-kato Nabi Yahya tu.
21Akienyo dapek juwolah kasampatan dek Herodias, dikutiko ari ulang tawun Herodes. Kutiko itu Herodes ma adokan alek, untuak kasadonyo panjabaik tinggi di karajaan, parwira-parwira, sarato jo urang-urang banamo di masarakaik Galilea.
22Dikutiko alek tu, anak gadih si Herodias tagak manari, tariannyo tu sabana manyanangkan ati Herodes, sarato manyanangkan ati tamu-tamunyo pulo. Mako bakatolah Herodes kabake paja gadih tu, "Apo nan katuju dikau, mintak sajolah. Apo sajo nan ka akau mintak, ka den barikan!"
23Mako bajanjilah Herodes ka paja tu sambia basumpah. Inyo mangatokan, "Apo sajo nan ka akau mintak, ka den barikan, lah kajadi, sapaduwo dari karajaan den ko, ka den barikan jikok akau niyo!"
24Mako payilah paja gadih tu kaluwa, untuak batanyo ka mandehnyo, "Biyai, apo nan elok nan ka den mintak?" Mandehnyo manjawab, "Mintaklah tangkurak si Yahya Pambaptis."
25Paja tu bagageh babaliak ka Herodes, inyo bakato, "Ambo niyo mamintak tangkurak Yahya Pambaptis, barikanlah ka ambo kiniko juwo di ateh talam!"
26Mandanga pintak paja tu, sangaik sadiahnyo ati Herodes. Tapi inyo indak dapek lai manulak, dek karano inyo lah basumpah di adok-an tamu-tamunyo.
27Inyo lansuang mamarentahkan surang pangawalnyo, untuak payi ma ambiak kapalo Nabi Yahya Pambaptis. Mako payilah parajurik tu ka pinjaro, untuak mamancuang kapalo Nabi Yahya.
28Sudah tu inyo bawoklah kapalo Nabi Yahya tu di ateh talam, untuak ka disarahkan ka paja gadih tu. Paja tu mambarikannyo pulo kabake mandehnyo.
29Kutiko pangikuik Nabi Yahya mandanga kajadian tu, inyo bi payi manjapuik mayik Nabi Yahya, sudah tu inyo kubuakan.
30Rasul-rasul nan di utuih dek Isa Almasih tu, kudian inyo babaliak baliak, bakumpua jo Baliau. Rasul-rasul tu mancuritokan kabake Baliau, sagalo apo nan lah inyo karajokan, sarato apo nan lah inyo ajakan.
31Sambuah urang nan bi tibo, sambuah pulo urang nan bi payi, sainggo Isa Almasih jo pangikuik-Nyo indak talakik bagai lai makan. Dek karano itu Baliau bakato kabake pangikuik-Nyo, "Molah kito payi ka tampaik nan langang, disinan kito bisa ma asiangkan diri, buliah angku-angku dapek barangah agak sabanta."
32Mako barangkeklah Isa Almasih sarato jo pangikuik-Nyo nayiak parawu, manuju ka tampaik nan langang.
33Tapi sambuah urang nan manampak, baraso inyo lah barangkek dari tampaik tu, urang tu tawu pulo kama nan inyo tuju. Jadi, urang-urang nan dari sadonyo kota di daerah tu, bi payi balari-lari malalui jalan darek untuak mandawului Isa Almasih sarato jo pangikuik-Nyo tu.
34Kutiko Isa Almasih turun dari parawu, Baliau manampak urang nan sangaik banyak. Baliau maraso ibo kabake urang-urang tu, dek karano urang-urang tu, sarupo jo domba nan indak bagubalokan. Mako muloilah Baliau ma aja, banyak pangajaran nan Baliau ajakan kabake urang-urang tu.
35Kutiko ari lah sanjo, pangikuik-pangikuik-Nyo bi bakato kabake Baliau, "Ari lah ampia malam, tampaik ko tapancie.
36Labiah elok Angku manyuruah urang-urang ko payi, buliah inyo dapek mambali nan ka dimakan, di jorong-jorong atau di kampuang-kampuang nan ado di sakuliliang ko."
37Mako manjawablah Isa Almasih, "Angku-angku sajolah, nan ka mambari makan urang-urang ko." Pangikuik Baliau bi bakato, "Ndeh Ngku, apokoh kami paralu mambali roti saharago duwo ratuih pitih perak, untuak pa agiah makan urang nan sabanyak ko?"
38Mako batanyolah Baliau, "Layi barado roti nan ado di angku-angku? Cubolah caliak." Sasudah pangikuik Baliau payi mancaliak, inyo bakato, "Roti ado limo buwah, ikan ado duwo ikua, itunyo nan ado."
39Sasudah tu, Baliau manyuruah kasadonyo urang tu bi duduak ba umpuak-umpuak di rumpuik nan ijau.
40Urang-urang tu pun bi duduak sacaro taratur, ba umpuak-umpuak. Ado nan saratuih urang sa umpuak, ado pulo nan limo puluah urang sa umpuak.
41Kudian Isa Almasih ma ambiak roti nan limo buwah tu, sarato jo ikan nan duwo ikua, Baliau maningadah ka langik, sarato batarimo kasih kapado Allah. Sasudah tu, Baliau mambalah-balah roti tu jo tangan-Nyo, mako Baliau barikanlah roti tu kabake pangikuik-pangikuik-Nyo, untuak ka dibagi-bagikan kabake urang nan banyak. Ikan nan duwo ikua cako dibagi-bagikan pulo kabake sadonyo urang.
42Urang-urang tu bi makan sampai kanyang.
43Kudian, makanan nan balabiah dikumpuakan dek pangikuik-Nyo -- ado duwo baleh katidiang panuah, labiahnyo.
44Urang laki-laki nan makan roti kutiko itu, ado kiro-kiro limo ribu urang banyaknyo.
45Sasudah tu, Isa Almasih sacapeknyo manyuruah pangikuik-pangikuik-Nyo barangkek jo parawu, mandawului-Nyo ka Betsaida di subarang danau, samantaro itu Baliau manyuruah urang nan banyak tu bi pulang.
46Sasudah malapeh urang banyak tu bajalan, Baliau payi ka bukik untuak badowa.
47Kutiko ari lah malam, parawu pangikuik-pangikuik-Nyo lah tibo di tangah-tangah danau, sadangkan Baliau sandiri di darek juwo lai.
48Isa Almasih manampak pangikuik-pangikuik-Nyo sadang basangkan mandayuang parawu, dek karano parawunyo manyonsong angin. Dek karano itu, kiro-kiro antaro pukua tigo jo pukua anam pagi, Baliau tibo bajalan kaki di ateh ayie kabake pangikuik-Nyo. Baliau taruih juwo bajalan, icak-icak ka mandawului parawu pangikuik-Nyo tu.
49Kutiko pangikuik-Nyo manampak Isa Almasih bajalan di ateh ayie, pangikuik-Nyo manyangko Baliau, antu,
50sainggo pangikuik-Nyo tu mamakiak-makiak katakuik-an. Dek karano kasadonyo pangikuik-Nyo tu lah manampak Baliau, jadi pangikuik-Nyo tu sabana takajuik. Tapi Isa Almasih lansuang bakato kabake pangikuik-Nyo tu, "Tananglah! Ambo Isa Almasih ko. Jan takuik!"
51Sudah tu Baliau nayiak ka parawu tu, angin pun rado. Pangikuik-pangikuik-Nyo bi tacangang.
52Mukjizat tantang roti nan limo buwah, alun dapek lai inyo pahami. Sabana sulik dek pangikuik-Nyo untuak mangarati.
53Kutiko lah tibo di subarang danau, urang-urang tu balabuah di Genesaret.
54Kutiko inyo bi kaluwa dari parawu, urang-urang nan disinan tu capek tawu, baraso nan datang tu iyolah Isa Almasih.
55Mako bi balari-larilah urang-urang nan disinan tu, payi ma imbaukan kian kumari di kasadonyo daerah tu, inyo bi mambawok-i urang-urang nan sakik di ateh lapiak, kabake Isa Almasih. Jikok inyo mandanga baraso Baliau ado di satu tampaik, mako inyo mambawok-i pulo urang-urang nan sakik kasinan.
56Dima sajo Isa Almasih barado -- biya di kampuang, biya di kota, atau pun di jorong -- kasinan pulolah urang bi tibo, untuak malatakkan urang-urangnyo nan sakik di tanah lapang. Sudah tu inyo bi sabana mamintak kabake Isa Almasih, supayo urang-urang nan sakik tu dibuliahkan ma awai jubah Baliau, biya pun hanyo ujuangnyo sajo. Kasadonyo urang sakik nan ma awai jubah Baliau, bi cegak panyakiknyo.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn